text: To ur-røvere fortsat på fri fod
  03 december 2014 kl. 05.15
  To dansk-talende mænd, der i går eftermiddag begik væbnet røveri mod urmagerforretningen Poul Halse på gågaden i Horsens, er onsdag morgen fortsat på fri fod.
  De to mænd trængte omkring kl. 16.30 ind i forretningen på Søndergade. Her truede de to kunder og personalet med en pistolattrap og beordrede - på dansk - kunderne til at sætte sig på gulvet.
  -På baggrund af vidnerne forklaring, vurderer vi at der er tale om danske røvere, siger vagtchefen hos Sydøstjyllands Politi onsdag morgen til TV SYD.
  Røverne gik voldsomt til værks og smadrede en montre i butikken og fik dermed adgang til kostbare ure af mærkerne Omega og Breitling.
  Forretningen Poul Halse, der sælger ure, guld og sølv, har flere gange haft besøg af røvere - senest den 27. august i år, hvor tre engelsktalende mænd stod bag. Også i 2011 var forretningen udsat for røveri.
  